PMIndiaData/PMIndiaSum huggingface dataset:
पंतप्रधान उद्या इंडिया आयडियाज समिटला संबोधित करणार

पंतप्रधान नरेंद्र मोदी उद्या म्हणजेच 22 जुलै रोजी इंडिया आयडियाज समिट येथे मुख्य भाषण करणार आहेत. अमेरिका-भारत व्यापार परिषद या शिखर परिषदेचे आयोजन करत आहे. यावर्षी परिषदेच्या स्थापनेचा 45 वा वर्धापन दिन आहे. ‘चांगल्या भविष्याची निर्मिती’ ही यंदाच्या इंडिया आयडिया समिटची संकल्पना आहे. या आभासी परिषदेमध्ये भारतीय आणि अमेरिकन सरकारचे धोरणकर्ते, राज्यस्तरीय अधिकारी आणि व्यवसाय आणि समाज क्षेत्रातील विचारवंत नेते यांची वैशिष्ट्यपूर्ण उपस्थिती असणार आहे. शिखर परिषदेच्या इतर प्रमुख वक्त्यांमध्ये परराष्ट्रमंत्री डॉ. एस. जयशंकर, अमेरिकेचे परराष्ट्रमंत्री माईक पोंपिओ, व्हर्जिनियाचे सिनेट सदस्य आणि सिनेट इंडिया कॉकसचे सह-अध्यक्ष मार्क वॉर्नर, संयुक्त राष्ट्रातील अमेरिकेच्या माजी राजदूत निक्की हेली यांचा समावेश आहे. शिखर परिषदेत भारत-अमेरिका सहकार्यासह आणि जगभर पसरलेल्या महामारी पश्चात उभय देशांमधील भविष्यातील संबंध यासह इतर विषयांवर चर्चा होईल.
पंतप्रधान 2 आणि 3 जानेवारीला कर्नाटक दौ-यावर

पंतप्रधान नरेंद्र मोदी येत्या 2 आणि 3 जानेवारीला कर्नाटक दौरा करणार आहेत. 2 जानेवारीला दुपारी पंतप्रधान म्हैसूरला पोहचतील. अवधूत दत्त पीठाला पंतप्रधान भेट देणार असून सुत्तूर मठाचे जगत्‌गुरु डॉ. श्री. शिवरात्री राजेंद्र महास्वामीजी शताब्दी समारंभात पंतप्रधान सहभागी होतील. 3 जानेवारीला म्हैसूर विश्वविद्यालयात 103 व्या भारतीय विज्ञान काँग्रेसचे पंतप्रधान उद्‌घाटन करतील. तूमकूरमध्ये नव्या हेलिकॉप्टर निर्मिती युनिटची कोनशिला पंतप्रधानांच्या हस्ते ठेवण्यांत येईल. रविवारी जिगनी इथे योग संशोधन आणि उपयोग या विषयावरच्या 21 व्या आंतरराष्ट्रीय परिषदेचे उद्‌घाटनही पंतप्रधान करतील.
पंतप्रधान उद्या झारखंडच्या दौऱ्यावर

पंतप्रधान नरेंद्र मोदी उद्या 17 फेब्रुवारीला झारखंडमधल्या हजारीबाग आणि रांचीला भेट देणार आहेत. आरोग्य, शिक्षण, पाणीपुरवठा आणि स्वच्छता यासंदर्भातील विविध प्रकल्पांचे अनावरण ते करणार आहेत. यातील अनेक प्रकल्प झारखंडमधल्या आदिवासींसाठी लाभदायक ठरणार आहेत. हजारीबाग, दुमका आणि पलामू येथे तीन वैद्यकीय महाविद्यालयांच्या इमारतींचे उद्‌घाटन पंतप्रधान करणार आहेत. तसेच हजारीबाग, दुमका, पलामू आणि जमशेदपूर येथे 500 खाटांच्या चार रुग्णालयांसाठी ते पायाभरणी करणार आहेत. रामगढ आणि हजारीबाग येथे चार ग्रामीण पाणीपुरवठा योजनांचे उद्‌घाटन पंतप्रधान करणार आहेत. तसेच या दोन जिल्ह्यात आणखी सहा ग्रामीण पाणीपुरवठा योजनांसाठी आणि हजारीबाग येथे शहरी पाणीपुरवठा योजनेची पायाभरणी ते करतील. ‘नमामि गंगे’ अभियानांतर्गत मधुसूदन घाटाचे आणि साहिबगंज मलनिस्सारण संयंत्राचे उद्‌घाटन पंतप्रधान करतील. रामगढमधल्या महिला अभियांत्रिकी महाविद्यालयाच्या इमारतीचे उद्‌घाटन पंतप्रधान करतील. हजारीबाग येथे आचार्य विनोबा भावे विद्यापीठात आदिवासी अभ्यास केंद्रासाठी पायाभरणी पंतप्रधान करतील. ई-नामअंतर्गत शेतकऱ्यांना मोबाईल फोन खरेदी करण्यासाठीच्या थेट लाभ हस्तांतरण योजनेचा शुभारंभ करण्यासाठी पंतप्रधान निवडक लाभार्थ्यांना धनादेशाचे वाटप करतील. विद्यार्थ्यांसाठीच्या सरकारी दूध योजनेचा प्रारंभ पंतप्रधान करतील. रांची येथे पंतप्रधान मोदी प्रधानमंत्री जनआरोग्य योजना-आयुष्मान भारतच्या लाभार्थ्यांशी संवाद साधतील.
दुहेरी कर टाळण्यासाठी भारत आणि मालदीव यांच्यात करार

आंतरराष्ट्रीय हवाई वाहतूकीद्वारे प्राप्त उत्पन्नावर दुहेरी कर टाळण्यासाठी भारत आणि मालदीव यांच्यातील एका करारावर स्वाक्षऱ्या करायला, केंद्रीय मंत्रिमंडळाने मान्यता दिली. पंतप्रधान नरेंद्र मोदी यांच्या अध्यक्षतेखाली नवी दिल्लीत केंद्रीय मंत्रिमंडळाची बैठक झाली, त्यात ही मान्यता देण्यात आली. या करारानुसार आंतरराष्ट्रीय हवाई वाहतूक परिचालनाद्वारे प्राप्त नफ्यावर केवळ एकाच देशात कर लागू करण्याची तरतूद आहे. त्यानुसार संबंधित उद्योग ज्या देशातील असेल, त्या देशाला तो कर देय राहिल. या करारामुळे भारत आणि मालदीव या देशातील हवाई उद्योगांना, कर निश्चितीचा दिलासा मिळणार आहे.
मलेशियाच्या स्वातंत्र्य दिनानिमित्त तेथील जनतेला पंतप्रधानांकडून शुभेच्छा

मलेशियाच्या स्वातंत्र्य दिनानिमित्त पंतप्रधान नरेंद्र मोदी यांनी तेथील जनतेला शुभेच्छा दिल्या आहेत. “मलेशियाच्या जनतेला स्वातंत्र्य दिनानिमित्त शुभेच्छा. मलेशियाबरोबरचे दृढ संबंध आम्ही प्रेमपूर्वक जोपासत आहोत” असे पंतप्रधानांनी म्हटले आहे.
भारत आणि बांगलादेश यांच्यात किनारपट्टीवर आणि शिष्टाचार मार्गांवर प्रवासी क्रूझ सेवाविषयक सामंजस्य कराराला केंद्रीय मंत्रिमंडळाची मंजुरी

भारत आणि बांगलादेश यांच्यातील किनारपट्टी व शिष्टाचार मार्गांवर प्रवासी क्रूझ सेवा सुरू करण्यासंदर्भातील सामंजस्य कराराला पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत मान्यता देण्यात आली. दोन्ही देशांदरम्यान प्रवासी आणि पर्यटक यांची नियमित जलवाहतूक करण्याच्या उद्देशाने हा निर्णय घेण्यात आला. हा सामंजस्य करार कार्यान्वित झाल्यावर दोन्ही देशांच्या नागरिकांमधील परस्पर संपर्क वाढीला लागेल आणि आर्थिक, सामाजिक व सांस्कृतिक जवळीक निर्माण होऊन सहकार्य वृद्धिंगत होईल. तसेच दोन्ही देशांच्या नागरिकांना रोजगारसंधीही उपलब्ध होतील.
गणेश चतुर्थीनिमित्त  पंतप्रधानांकडून शुभेच्छा

पंतप्रधान नरेंद्र मोदी यांनी गणेश चतुर्थीनिमित्त नागरिकांना शुभेच्छा दिल्या आहेत. “गणपती बाप्पा आपल्या सर्वांना अमाप सुख समृध्दी देवो. गणपती बाप्पा मोरया ! गणेश चतुर्थीच्या मंगलदिनी मी सर्वांना शुभेच्छा देतो”, असे पंतप्रधानांनी आपल्या संदेशात म्हटले आहे.
पश्चिम बंगालमधल्या चेंगराचेंगरीत झालेल्या जीवितहानीबद्दल पंतप्रधानांना दु:ख, मृतांच्या कुटुंबियांना दोन लाख रुपयांचे साहाय्य मंजूर

पश्चिम बंगाल येथे झालेल्या चेंगराचेंगरीतील जीवितहानीबद्दल पंतप्रधान नरेंद्र मोदी यांनी दु:ख व्यक्त केले आहे. “पश्चिम बंगालमधल्या चेंगराचेंगरीत झालेल्या जीवितहानीबद्दल दु:ख वाटते. मृतांच्या कुटुंबियांच्या दु:खात मी सहभागी आहे. या अपघातात जखमी झालेल्यांसाठी मी प्रार्थना करतो. ते लवकर बरे होवोत” असे पंतप्रधानांनी म्हटले आहे. पंतप्रधानांनी मृतांच्या कुटुंबीयांना पंतप्रधान राष्ट्रीय साहाय्यता निधीतून दोन लाख रुपयांचे तर चेंगराचेंगरीत जखमी झालेल्या व्यक्तींना 50 हजार रुपयांचे साहाय्य मंजूर केले आहे.
ब्रिटनचे पंतप्रधान म्हणून निवड झाल्याबद्दल पंतप्रधानांकडून ऋषी सुनक यांचे अभिनंदन

नवी दिल्ली,24 ऑक्टोबर 2022 पंतप्रधान नरेंद्र मोदी यांनी ब्रिटनचे भावी पंतप्रधान म्हणून निवड झाल्याबद्दल ऋषी सुनक यांचे अभिनंदन केले आहे. पंतप्रधानांनी ट्विट केले, @ऋषीसुनक! तुम्ही ब्रिटनचे नवे पंतप्रधान झाला आहात म्हणून आपले अभिनंदन! आपल्यासोबत, जागतिक समस्या आणि वर्ष 2030 पर्यंतच्या आराखड्याची अंमलबजावणी करण्यासाठी एकत्र काम करण्यासाठी उत्सुक आहे. आपण आपल्या ऐतिहासिक संबंधांना आधुनिक भागीदारीत रूपांतरित करत असताना, भारत आणि ब्रिटनमध्ये दुवा म्हणून ‘लिव्हिंग ब्रिज म्हणून‘ राहणाऱ्या भारतीयांना दिवाळीच्या विशेष शुभेच्छा.”
21वे भारत-रशिया वार्षिक शिखर संमेलन

रशियाचे राष्ट्रपती, महामहिम श्री व्लादिमीर पुतिन यांनी 06 डिसेंबर 2021 रोजी पंतप्रधान श्री नरेंद्र मोदी यांच्यासमवेत 21व्या भारत-रशिया वार्षिक शिखर संमेलनात सहभागी होण्यासाठी नवी दिल्लीला भेट दिली. राष्ट्रपती पुतिन यांच्यासोबत उच्चस्तरीय शिष्टमंडळही आले होते. पंतप्रधान मोदी आणि राष्ट्रपती पुतिन यांच्यातील द्विपक्षीय चर्चा सौहार्दपूर्ण आणि मैत्रीपूर्ण वातावरणात झाली. कोविड महामारीमुळे आव्हाने उद्भवली असतानाही दोन्ही देशांमधील ‘विशेष आणि विशेषाधिकारप्राप्त धोरणात्मक भागीदारी’ मध्ये सातत्यपूर्ण प्रगतीबद्दल दोन्ही नेत्यांनी समाधान व्यक्त केले. त्यांनी परराष्ट्र आणि संरक्षण मंत्र्यांच्या 2+2 संवादाची पहिली बैठक आणि 6 डिसेंबर 2021 रोजी नवी दिल्ली येथे लष्करी आणि लष्करी-तांत्रिक सहकार्यावरील आंतर-सरकारी आयोगाच्या बैठकीचे स्वागत केले. उभय नेत्यांनी अधिक आर्थिक सहकार्याची गरज अधोरेखित केली आणि या संदर्भात दीर्घकालीन अंदाजित आणि शाश्वत आर्थिक सहकार्यासाठी वाढीच्या नवीन उपक्रमांच्या आवश्यकतेवर भर दिला. त्यांनी उभय देशातील परस्पर गुंतवणुकीच्या यशोगाथेचे कौतुक केले आणि एकमेकांच्या देशांमध्ये अधिक गुंतवणूक होईल अशी अपेक्षा व्यक्त केली. आंतरराष्ट्रीय उत्तर-दक्षिण वाहतूक विशेष मार्ग ( इंटरनॅशनल नॉर्थ-साउथ ट्रान्सपोर्ट कॉरिडॉर ) आणि प्रस्तावित चेन्नई – व्लादिवोस्तोक इस्टर्न मेरिटाइम कॉरिडॉरद्वारे संपर्कव्यवस्थेची (कनेक्टिव्हिटीची) भूमिका त्यांनी चर्चेत मांडली. दोन्ही नेत्यांनी भारतातील राज्यांसह रशियाच्या विविध क्षेत्रांमध्ये, विशेषत: रशियाच्या सुदूर पूर्वेकडील भागासोबत, आंतर-प्रादेशिक सहकार्याची अपेक्षा व्यक्त केली. त्यांनी कोविड महामारीविरुद्धच्या लढ्यात सुरू असलेल्या द्विपक्षीय सहकार्याचे कौतुक केले. यात दोन्ही देशांनी एकमेकांना गरज असताना अगदी बिकट काळात केलेल्या मानवतावादी मदतीचा समावेश आहे. दोन्ही नेत्यांनी प्रादेशिक आणि जागतिक घडामोडींवर चर्चा केली. यात महामारीनंतरची जागतिक आर्थिक सुधारणा आणि अफगाणिस्तानमधील परिस्थिती यांचा समावेश आहे. दोन्ही देशांचा अफगाणिस्तानबद्दल समान दृष्टीकोन आहे तसेच अफगाणिस्तानविषयी समान काळजी वाटते यावर त्यांनी सहमती व्यक्त केली आणि अफगाणिस्तानवर सल्लामसलत आणि सहकार्यासाठी राष्ट्रीय सुरक्षा सल्लागार (एनएसए) स्तरावर तयार केलेल्या द्विपक्षीय पथर्दशी आराखड्याचे त्यांनी कौतुक केले. दोन्ही बाजूंनीं अनेक आंतरराष्ट्रीय मुद्द्यांवर समान दृष्टीकोन मांडले आहेत आणि संयुक्त राष्ट्र सुरक्षा परिषदेसह बहुपक्षीय मंचांवर सहकार्य आणखी मजबूत करण्यास सहमती दर्शविली आहे असे त्यांनी नमूद केले. राष्ट्रपती पुतीन यांनी पंतप्रधान मोदींचे संयुक्त राष्ट्र सुरक्षा परिषदेत भारताचा सुरु असलेला अस्थायी सदस्यत्व कार्यकाळ आणि 2021 मध्ये ब्रिक्सचे यशस्वी अध्यक्षपद भूषवल्याबद्दल अभिनंदन केले. पंतप्रधान मोदी यांनी आर्क्टिक परिषदेतील यंदाच्या अध्यक्षपदासाठी रशियाचे अभिनंदन केले. भारत-रशिया: शांतता, प्रगती आणि समृद्धीसाठी भागीदारी शीर्षक असलेले संयुक्त निवेदन राज्य आणि द्विपक्षीय संबंधांच्या संभावनांना योग्यरित्या अभिव्यक्त करते. या भेटीसोबतच, व्यापार, ऊर्जा, विज्ञान आणि तंत्रज्ञान, बौद्धिक संपदा, बाह्य अवकाश, भूवैज्ञानिक सांस्कृतिक देवाणघेवाण, शिक्षण इ. अशा विविध क्षेत्रांमध्ये अनेक दोन सरकारांमधे करार आणि सामंजस्य करार तसेच दोन्ही देशांच्या व्यावसायिक आणि इतर संस्थांमधील करारांवर स्वाक्षऱ्या करण्यात आल्या. हे आमच्या द्विपक्षीय भागीदारीच्या बहुआयामी स्वरूपाचे प्रतिबिंब आहे. राष्ट्रपती पुतीन यांनी पंतप्रधान मोदी यांना 2022 मध्ये होणाऱ्या 22 व्या भारत-रशिया वार्षिक शिखर संमेलनासाठी रशियाला भेट देण्याचे निमंत्रण दिले.
सुफी विद्वानांच्या शिष्टमंडळाने पंतप्रधानांची भेट घेतली

सुफी संतांची विचारधारा हा भारतीय संस्कृतीचा अविभाज्य भाग असून बहुविध, बहुसांस्कृतिक भारताच्या निर्मितीतही या विचारधारेचं मोलाचं योगदान असल्याचे पंतप्रधान नरेंद्र मोदी यांनी म्हटले आहे. देशाच्‍या विविध भागातल्या 40 बारेल्व्ही सुफी संताच्या शिष्टमंडळाने पंतप्रधानांची भेट घेतली त्यावेळी ते बोलत होते. जहाल शक्ती सध्या सुफी विचारधारा दुर्बल करण्याचा प्रयत्न करत आहेत. जहाल तत्त्वांच्या या विचारांना भारतात थारा मिळू नये यासाठी सुफी संत आणि विद्वानांनी सोशल मिडियासह विविध मार्गाचा अवलंब करत या शक्तींना रोखणे आवश्यक असल्याचे पंतप्रधान म्हणाले. सुफी तत्त्वज्ञानाच्या परंपरेनं दुष्ट प्रवृत्ती नेहमी बाजूलाच ठेवल्‍या आहेत आणि या तत्त्वज्ञानाने नेहमीच भरभराट होत राहिली आहे. केंद्र सरकारने सुरू केलेल्या कौशल्य विकास योजना आणि कार्यक्रमांचा मुस्लीम समुदायाने जास्तीत जास्त लाभ घ्यावा असे आवाहन पंतप्रधानांनी केले. या शिष्टमंडळाने वक्फ मालमत्तेसंदर्भात उपस्थित केलेल्या मुद्यांबाबत लक्ष घालण्याचे आश्वासन त्यांनी दिले. सुफी संस्कृती आणि संगीताला राज्यांनी योग्य ते प्रोत्साहन द्यावे असेही पंतप्रधान म्हणाले. इस्लाम द्वेष किंवा जहालतावादाची शिकवण देत नाही असे या शिष्टमंडळाने पंतप्रधानांशी संवाद साधताना सांगितले. मुस्लीम समुदायाने पंतप्रधानांसमवेत सलोख्याचे संबंध ठेवू नये अशी काही शक्तींची इच्छा आहे. फूटीच्या राजकारणावर आधारित व्होट बँकेमुळे मुस्लीम समुदाय आतापर्यंत सरकारशी केवळ मध्यस्थांमार्फत संवाद साधू शकत होता मात्र आता पंतप्रधानांनी, मुस्लीम समुदायासह, जनतेशी थेट संवाद साधावा असे त्यांना वाटत आहे. जात, पंथ, धर्म भेद न करता जनतेच्या विकासासाठी कार्य करावे अशी विनंती त्यांनी पंतप्रधानांना केली. इस्लामच्या नावावर दहशतवादाचा प्रसार म्हणजे संपूर्ण जगाच्या शांततेला धोका आहे. सामाजिक, आर्थिक आणि राजकारणाच्या नावाखाली जिहादला प्रोत्साहन देणाऱ्या शक्तींना आवर घालण्यासाठी कृती करण्याची तातडीची गरज असल्याचे या शिष्टमंडळाच्या सदस्यांनी सांगितले. आयएसआयएस, अल कायदासारख्या संघटना इस्लामच्या मार्गावरुन जात नाहीत याबाबत मुस्लिम समुदायात जागृती निर्माण करण्याची गरजही या सदस्यांनी व्यक्त केली. सुफी विचारधारा आणि संस्कृतीला प्रोत्साहन मिळावे यासाठी सदस्यांनी अनेक सूचनाही केल्या. भारतातल्या सुफी श्रद्धास्थानांच्या पुनरुज्जीवनासाठी, पर्यटनाला चालना देण्यासाठी सुफी मंडळ निर्माण करण्याची सूचनाही या सदस्यांनी केली आहे. एआययूएमबीचे अध्यक्ष आणि संस्थापक हझरत सय्यद मोहंमद अश्रफ किछोवछीबी, कोलकात्याच्या मकदूम अश्रफ मिशनचे अध्यक्ष हसरत सय्यद जलालुद्दीन अश्रफ, हजरत सय्यद अहमद निझामी, सज्जाद नाशिन, दर्गा हझरत निझामुद्दीन औलिया, नवी दिल्ली, ऑल इंडिया मुस्लिम स्कॉलर असोसिएशनचे सरचिटणीस शेख अबुबकर अहमद मुस्लियार, अजमेर शरीफच्या दर्गा ए ख्वाजा मुइनुद्दीन चिश्तीचे अधिकारी हजरत सय्यद मेहंदी चिश्ती आणि शिक्षणतज्ञ जनाब निसार अहमद यांचा या शिष्टमंडळात समावेश होता.
पंतप्रधान उद्या चंदीगढ आणि उत्तराखंडला जाणार

पंतप्रधान नरेंद्र मोदी उद्या चंदीगडला भेट देणार आहेत. चंदीगढ विमानतळ येथील नवीन नागरी हवाई टर्मिनलचे उद्‌घाटन पंतप्रधानांच्या हस्ते होणार आहे. तसेच वैद्यकीय शिक्षण आणि संशोधन पदव्युत्त संस्थेच्या 34 व्या दीक्षांत समारंभालाही ते उपस्थित राहणार आहेत. नवीन गृहनिर्माण योजनेचे उद्‌घाटन पंतप्रधानांच्या हस्ते होईल. तसेच चंदीगढमध्ये सेक्टर – 25 येथे एका सार्वजनिक सभेलाही पंतप्रधान संबोधित करतील. त्यानंतर उत्तराखंडमधील ऋषिकेश येथे स्वामी दयानंद सरस्वती आश्रमाला पंतप्रधान भेट देणार आहेत.
दिल्ली उच्च न्यायालय स्थापनेच्या सुवर्ण महोत्सवी कार्यक्रमाला पंतप्रधान उपस्थित

पंतप्रधान नरेंद्र मोदी दिल्ली उच्च न्यायालय स्थापनेच्या सुवर्ण महोत्सवानिमित्त आयोजित कार्यक्रमाला आज उपस्थित होते. गेल्‍या पाच दशकांहून अधिक काळ दिल्ली उच्च न्यायालयाशी संबंधित सर्वानी दिलेल्या योगदानाबद्दल त्यांनी आदरांजली वाहिली. यासंदर्भात ते म्हणाले कि भारतीय संविधानानुसार सर्व संबंधितांना ज्या जबाबदाऱ्या सोपवण्यात आल्या आहेत त्या त्यांनी पार पाडायलाच हव्यात. ३१ ऑक्टोबर रोजी सरदार पटेलांची जयंतीदेखील असते याचा उल्लेख करून पंतप्रधान म्हणाले की, सरदार पटेल हे वकील होते ज्यांनी आपले आयुष्य देशाच्या सेवेत समर्पित केले. अखिल भारतीय नागरी सेवांच्या निर्मितीसह सरदार पटेलांनी दिलेल्या योगदानाचे त्यांनी स्मरण केले. पर्यायी विवाद निवारण यंत्रणा बळकट केल्याबद्दल पंतप्रधानांनी कायदा समितीचे अभिनंदन केले. न्याय व्यवस्थेसमोरील आव्हानांचा उल्लेख करताना त्यांनी भविष्यासाठी पथदर्शक आराखडा तयार करण्याचे आवाहन केले.‍
सौदी अरेबियाला रवाना होण्यापूर्वी पंतप्रधान यांनी दिलेले निवेदन

दि. 29 ऑक्टोबर, 2019 रोजी मी एक दिवसाच्या शासकीय भेटीसाठी सौदी अरेबियाची यात्रा करीत आहे. ही भेट सौदी अरबचे शाह सलमान बिन अब्दुल अजीज अल-सऊद यांच्या निमंत्राणानुसार रियाद येथे आयोजित केली आहे. या भेटीत भविष्यात करावयाच्या गुंतवणुकीविषयी उभय देशांमध्ये महत्वपूर्ण चर्चा सत्रे पार पडणार आहेत. रियाद भेटीच्या दरम्यान, मी सऊदी अरेबियाचे शाह यांच्याबरोबर व्दिपक्षीय चर्चा-मसलत करणार आहे. मी सऊदी अरेबियाचे राजे एचआरएच मोहम्मद बिन सलमान यांच्याबरोबरच्या आपल्या बैठकीमध्ये व्दिपक्षीय सहकार्याव्यतिरिक्त एकमेकांच्या हिताचे क्षेत्रीय आणि वैश्विक मुद्यांविषयी अनेक प्रश्नांवर विचार -विनिमय करणार आहे. भारत आणि सौदी अरेबिया यांच्यातील परस्पर संबंध घनिष्ठ आणि मैत्रिपूर्ण आहेत. भारताला आवश्यक असलेल्या ऊर्जेची पूर्तता सौदी अरेबियाकडून मोठ्या प्रमाणावर होते. ऊर्जा क्षेत्रात भारताचा अतिशय विश्वासू साथीदार हा देश आहे. फेब्रुवारी 2019 मध्ये सौदी अरेबियाचे राजांनी भारत दौरा केला होता. त्यावेळी भारतामध्ये प्राथमिक क्षेत्रात 100 बिलियन अमेरिकन डॉलरपेक्षा जास्त गुंतवणूक करण्यासाठी आपला देश कटिबद्ध असल्याचे नवी दिल्ली इथं स्पष्ट केले होते. संरक्षण, सुरक्षा, व्यापार, संस्कृती, शिक्षण आणि लोकांचा एकमेकांमध्ये थेट संपर्क यासारख्या विषयामध्ये सौदी अरेबियाबरोबर व्दिपक्षीय सहयोग आणि इतर महत्वपूर्ण क्षेत्रांविषयीचे सहकार्य करार करण्यात येणार आहेत. या यात्रेच्या काळात सामरिक सहकार्य परिषदेच्या स्थापनेसाठी सामंजस्य करार करण्यात येईल. भारत-सौदी अरेबिया यांच्यात सामरिक भागीदारीला एका नवीन स्तरापर्यंत पुढे नेण्यात येईल. या तिस-या भविष्यकालीन गुंतवणुकीसंबंधी होत असलेल्या बैठकीविषयी मला खूप आशा आहेत. तिथे मी, जागतिक स्तरावर गुंतवणूकदारांना आणि व्यापारी वर्गाला भारतामध्ये असलेल्या अमर्याद संधीविषयी वार्तालाप करणार आहे. कारण 2014 पर्यंत भारताला आपली अर्थव्यवस्था 5 ट्रिलियन डॉलरची बनवायची आहे, त्या दिशेने भारताची वाटचाल सुरू आहे.
उत्तर प्रदेशचे मंत्री विजय कश्यप यांच्या निधनाबद्दल पंतप्रधानांकडून शोक व्यक्त

पंतप्रधान नरेंद्र मोदी यांनी उत्तर प्रदेशचे मंत्री विजय कश्यप यांच्या निधनाबद्दल दुःख व्यक्त केले आहे. एका ट्विटमध्ये पंतप्रधान म्हणाले , "भाजपा नेते आणि उत्तर प्रदेश सरकार मधील मंत्री विजय कश्यप यांच्या निधनामुळे तीव्र दुःख झाले आहे. ते सर्वसामान्यांमध्ये मिसळून काम करणारे नेते होते आणि नेहमी लोकहिताच्या कार्यासाठी समर्पित राहिले. या दुःखद प्रसंगी त्यांचे कुटुंबीय आणि प्रशंसकांप्रति माझ्या शोकसंवेदना. ओम शांति!"
पंतप्रधानांनी चीन, कोरिया, मंगोलिया आणि व्हिएतनामच्या जनतेला नवीन चंद्र वर्षाच्या शुभेच्छा दिल्या

पंतप्रधान नरेंद्र मोदी यांनी चीन, कोरिया, मंगोलिया आणि व्हिएतनामच्या जनतेला नवीन चंद्रवर्षाच्या शुभेच्छा दिल्या आहेत. “जगभरातील चीनी मित्रांना नववर्षाच्या शुभेच्छा. हे वानरवर्ष तुमच्या जीवनात आनंद आणि समृध्दी घेऊन येवो. प्रिय कोरियन मित्रांनो, तुम्हा सर्वांना सेओलालच्या शुभेच्छा. हे वर्ष तुम्हाला चांगले जावो. मंगोलियाच्या लोकांना सागन सारच्या शुभेच्छा. हे वर्ष तुम्हाला आनंदाचे, निरोगी आरोग्याचे आणि समृध्दीचे जावो. व्हिएतनामच्या जनतेला टेटच्या शुभेच्छा. हे वर्ष आनंदाचे आणि समृध्दीचे जावो”. असे पंतप्रधानांनी ट्विटरवर म्हटले आहे.
शांघाय सहकार्य संघटनेच्या शिखर परिषदेत पंतप्रधान नरेंद्र मोदी यांनी केलेले भाषण

नवी दिल्ली, 16 सप्टेंबर 2022 महामहिम, या वर्षीच्या आव्हानात्मक जागतिक आणि प्रादेशिक वातावरणात शांघाय सहकार्य संघटनेचे प्रभावी नेतृत्व केल्याबद्दल मी अध्यक्ष मिर्झीयोयेव यांचे मनःपूर्वक अभिनंदन करतो. आज, जेव्हा संपूर्ण जग महामारीनंतर ,आर्थिकदृष्ट्या पूर्वपदावर येण्यासाठीच्या आव्हानांना तोंड देत असताना ,शांघाय सहकार्य संघटनेची भूमिका अत्यंत महत्वाची आहे. ,शांघाय सहकार्य संघटनेतील सदस्य देश जागतिक सकल देशांतर्गत उत्पादनात सुमारे 30 टक्के योगदान देतात आणि जगातील 40 टक्के लोकसंख्या शांघाय सहकार्य संघटनेतील सदस्य देशांमध्ये राहते. भारत शांघाय सहकार्य संघटनेतील सदस्य देशांमधील अधिक सहकार्य आणि परस्पर विश्वासाचे समर्थन करतो. महामारी आणि युक्रेनमधील संकटामुळे जागतिक पुरवठा साखळीमध्ये अनेक अडथळे आले. त्यामुळे संपूर्ण जगाला अभूतपूर्व ऊर्जा आणि अन्न संकटाचा सामना करावा लागत आहे.शांघाय सहकार्य संघटनेने आमच्या प्रदेशात विश्वासार्ह, लवचिक आणि वैविध्यपूर्ण पुरवठा साखळी विकसित करण्याचा प्रयत्न केला पाहिजे. यासाठी उत्तम संपर्क सुविधा आवश्यक आहेत , त्याचप्रमाणे आपण सर्वांनी एकमेकांना माल वाहतुकीसंदर्भातील पूर्ण अधिकार देणेही महत्त्वाचे आहे. महामहिम, भारताला उत्पादनाचे केंद्र बनवण्यासाठी आम्ही प्रगती करत आहोत. भारतातील तरुण आणि प्रतिभावान मनुष्यबळ आम्हाला स्वाभाविकपणे स्पर्धात्मक बनवते.या वर्षी भारताच्या अर्थव्यवस्थेत 7.5 टक्के वाढ अपेक्षित आहे., ही वाढ जगातील प्रमुख अर्थव्यवस्थांमधील सर्वाधिक असेल.आमच्या लोककेंद्रित विकास मॉडेलमध्ये तंत्रज्ञानाचा योग्य वापर करण्यावरही मोठ्या प्रमाणात भर दिला जात आहे. आम्ही प्रत्येक क्षेत्रात नवोन्मेषाला पाठबळ देत आहोत. आज भारतात 70,000 हून अधिक स्टार्ट-अप्स आहेत, त्यापैकी 100 हून अधिक युनिकॉर्न आहेत.आमचा हा अनुभव शांघाय सहकार्य संघटनेतील अन्य सदस्य देशांनाही उपयोगी पडू शकतो. या उद्देशाने , आम्ही स्टार्टअप्स आणि नवोन्मेषासंदर्भात नवीन विशेष कार्य गट स्थापन करून शांघाय सहकार्य संघटनेतील सदस्य देशांसोबत आमचा अनुभव सामायिक करण्यास तयार आहोत. महामहिम, आज जगासमोर आणखी एक मोठे आव्हान आहे – आणि ते म्हणजे आपल्या नागरिकांची अन्न सुरक्षा सुनिश्चित करणे. या समस्येवर एक संभाव्य उपाय म्हणजे भरड धान्यांची लागवड आणि या धान्यांच्या वापराला प्रोत्साहन देणे.भरड धान्य हे एक असे पौष्टिक खाद्य आहे जे हजारो वर्षांपासून केवळ शांघाय सहकार्य संघटनेतील देशांमध्येच नाही तर जगाच्या अनेक भागांमध्ये पिकवले जाते आणि अन्न संकटाचा सामना करण्यासाठी पारंपरिक, पौष्टिक आणि कमी खर्चाचा हा पर्याय आहे.2023 हे वर्ष संयुक्त राष्ट्र आंतरराष्ट्रीय भरड धान्य वर्ष म्हणून साजरे केले जाईल. शांघाय सहकार्य संघटने अंतर्गत 'भरड धान्य खाद्य महोत्सव ' आयोजित करण्याचा विचार केला पाहिजे. आज भारत हे वैद्यकीय आणि निरामय पर्यटनासाठी जगातील सर्वात किफायतशीर ठिकाणांपैकी एक आहे.एप्रिल 2022 मध्ये गुजरातमध्ये जागतिक आरोग्य संघटनेच्या जागतिक पारंपरिक औषध केंद्राचे उद्घाटन करण्यात आले.पारंपरिक औषधांसाठीचे हे जागतिक आरोग्य संघटनेचे पहिले आणि एकमेव जागतिक केंद्र आहे. आपण पारंपरिक औषधांसंदर्भात शांघाय सहकार्य संघटनेतील सदस्य देशांमध्ये सहकार्य वाढवले पाहिजे. यासाठी भारत एका नवीन शांघाय सहकार्य संघटनेच्या पारंपरिक औषधांवरील कार्य गटासाठी पुढाकार घेईल. मी आपले भाषण संपवण्यापूर्वी आजच्या बैठकीचे उत्कृष्ट संचालन आणि स्नेहशील आदरातिथ्याबद्दल मी पुन्हा एकदा अध्यक्ष मिर्झीयोयेव यांचे आभार मानू इच्छितो. खूप खूप धन्यवाद!
कर्नाटक, केरळ, मध्यप्रदेश, छत्तीसगढ, पंजाब आणि हरियाणाच्या जनतेला राज्य स्थापना दिनाच्या पंतप्रधानांतर्फे शुभेच्छा

पंतप्रधान नरेंद्र मोदी यांनी कर्नाटक, केरळ, मध्यप्रदेश, छत्तीसगढ, पंजाब आणि हरियाणाच्या जनतेला राज्य स्थापना दिनाच्या शुभेच्छा दिल्या. पंतप्रधान म्हणाले, विकासाच्या मार्गावर सातत्याने नवीन शिखरे सर करणाऱ्या मध्यप्रदेशच्या जनतेला स्थापना दिनाच्या खूप-खूप शुभेच्छा नैसर्गिक सौंदर्याने नटलेल्या आणि उन्नतीकडे वाटचाल करणाऱ्या छत्तीसगढच्या स्थापना दिनानिमित्त जनतेला हार्दिक शुभेच्छा . प्रगतीचे नित्य नवे आयाम आखणाऱ्या हरियाणाच्या जनतेला सुवर्णजयंती स्थापना दिनाच्या अनेक शुभेच्छा .‍ि
नजफगड, नवी दिल्ली येथील 100 खाटांच्या सामान्य रुग्णालयाच्या बांधकाम आणि कार्यान्वयनाला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने ग्रामीण आरोग्य प्रशिक्षण केंद्र (आरएचटीसी), नजफगड, नवी दिल्ली येथे सुमारे 100खाटांची सुविधा असलेल्या सर्वसाधारण रुग्णालयाच्या बांधकाम आणि कार्यान्वयनाला मंजुरी दिली आहे.यासाठी सुमारे 95 कोटी रुपयांचा खर्च होणार आहे. 73 गावांमधील 13.65 लाखांची स्थानिक नागरिकांच्या आरोग्य सुविधांच्या मागणी पूर्ण करण्यासाठी दोन वर्षांत या रुग्णालयाचे बांधकाम पूर्ण करून ते कार्यान्वित करण्यात येणार आहे. रुग्णालयामध्ये औषधे , प्रसूतिशास्त्र व गायनोकॉलॉजी, बालरोगशास्त्र आणि शस्त्रक्रिया अशा चार प्रमुख वैद्यकीय सेवांचा समावेश असेल ज्यात रक्तपेढी, निदान सेवा आणि जनरल मेडिसिन, शल्यचिकित्सा, दंतवैद्यकीय, ईएनटी, ऑप्थॅमॉलॉजी, ऑडीओमेट्री आणि बालरोगासाठी स्वतंत्र बाह्य रुग्ण विभाग (ओपीडी) यांचा समावेश आहे. या रुग्णालयात 50 पेक्षा जास्त डॉक्टर आणि 40 परिचारिका, इतर कर्मचारी तसेच 50 संबंधित आणि आरोग्यसेवा कर्मचारी रुग्णांची काळजी घेतील. स्थानिक नागरिक आणि विशेषतः महिला व मुलांसह दुर्बल घटकातील लोकांना हे रुग्णालय आरोग्य सुविधा उपलब्ध करून देईल. या रुग्णालयात बाल व माता सेवा, आघात आणि मूल प्राथमिक निदान, उपचारात्मक, प्रतिबंधात्मक आणि गुणकारी सेवा पुरविल्या जातील. मे 2020 पर्यंत सर्व विभाग आणि आवश्यक मनुष्यबळासह हे रुग्णालय पूर्णपणे कार्यान्वित होण्याची अपेक्षा आहे.
पंतप्रधान येत्या 21 ऑक्टोबरला केदारनाथ आणि बद्रीनाथला भेट देणार

नवी दिल्ली, 18 ऑक्टोबर 2022 पंतप्रधान नरेंद्र मोदी येत्या 21 ऑक्टोबर 2021 रोजी उत्तराखंडच्या दौऱ्यावर जाणार आहेत. केदारनाथ इथे सकाळी साडेआठ वाजता ते केदारनाथाचे दर्शन आणि पूजा करतील. त्यानंतर 9 वाजताच्या सुमारास, त्यांच्या हस्ते केदारनाथ रोपवे प्रकल्पाची पायाभरणी केली जाईल. त्यानंतर, ते आदि शंकराचार्य यांच्या समाधीचे दर्शन घेतील. 9.25 ला, पंतप्रधान मंदाकिनी अष्टपथ आणि सरस्वती अष्टपथाच्या विकासकामांचा आढावा घेतील. त्यानंतर, पंतप्रधान बद्रीनाथला जाणार आहेत. तिथे सुमारे 11.30 वाजता, पंतप्रधान बद्रीनाथ मंदिरात दर्शन आणि पूजा करतील. सुमारे 12 वाजता, ते नदीकिनाऱ्यावरील विकासकामांच्या प्रगतीचा आढावा घेतील. त्यानंतर, माना या गावात दुपारी साडे बारा वाजता पंतप्रधान रस्ते आणि रोपवे प्रकल्पाची पायाभरणी करतील. त्यानंतर दुपारी दोन वाजता, पंतप्रधान, अरायव्हल प्लाझा आणि तलावांच्या विकासकामांचा आढावा घेतील. केदारनाथमधील रोपवे सुमारे 9.7 किमी लांबीचा असेल आणि गौरीकुंड ते केदारनाथला जोडेल, दोन्ही ठिकाणांमधला प्रवासाचा वेळ सध्या असलेल्या 6-7 तासांवरून केवळ 30 मिनिटांपर्यंत कमी होईल.हेमकुंड रोपवे गोविंदघाट ते हेमकुंड साहिबला जोडेल.हा रोप वे सुमारे 12.4 किमी लांबीचा असेल आणि प्रवासाचा वेळ एका दिवसापेक्षा कमी करून केवळ 45 मिनिटांपर्यंत कमी करेल.हा रोपवे व्हॅली ऑफ फ्लॉवर्स राष्ट्रीय उद्यानाचे प्रवेशद्वार असलेल्या घंगारियाला देखील जोडेल. सुमारे 2430 कोटींच्या एकूण खर्चाने विकसित होणारे हे रोपवे हे वाहतुकीचा एक पर्यावरणपूरक मार्ग आहे जो वाहतुकीचे निर्धोक , सुरक्षित आणि स्थिर साधन प्रदान करेल. या मोठ्या पायाभूत सुविधांच्या विकासामुळे धार्मिक पर्यटनाला चालना मिळेल, यामुळे या प्रदेशातील आर्थिक विकासाला चालना मिळेल आणि अनेक रोजगाराच्या संधीही निर्माण होतील. सुमारे 1000 कोटी रुपयांच्या रस्ता रुंदीकरण प्रकल्पांची पायाभरणीही या दौऱ्यात होणार आहे. माना ते माना पास (राष्ट्रीय महामार्ग 07) आणि जोशीमठ ते मलारी (राष्ट्रीय महामार्ग 107ब ) -या दोन रस्ता रुंदीकरण प्रकल्पांची पायाभरणी ही आपल्या सीमावर्ती भागांमध्ये शेवटच्या टोकापर्यंत सर्व हवामानाशी सुसंगत रस्ते कनेक्टिव्हिटी प्रदान करण्याच्या दिशेने हे आणखी एक पाऊल ठरेल.कनेक्टिव्हिटी वाढवण्यासोबतच, हे प्रकल्प धोरणात्मक दृष्टिकोनातूनही फायदेशीर ठरतील. केदारनाथ आणि बद्रीनाथ ही सर्वात महत्वाची हिंदू देवस्थाने आहेत. हे क्षेत्र हेमकुंड साहिब या पूज्य शीख तीर्थक्षेत्रांपैकी एक म्हणून ओळखले जाते. हाती घेतलेले कनेक्टिव्हिटी प्रकल्प हे धार्मिक महत्त्व असलेल्या ठिकाणी प्रवेश सुलभ करण्यासाठी आणि मूलभूत पायाभूत सुविधा सुधारण्यासाठी पंतप्रधानांची वचनबद्धता दर्शवतात.
केंद्र सरकारी कर्मचाऱ्यांना महागाई भत्त्याचा अतिरिक्त हप्ता जारी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने केंद्र सरकारी कर्मचाऱ्यांना महागाई भत्त्याचा अतिरिक्त हप्ता आणि निवृत्तीवेतनधारकांना महागाई मदत 1 जुलै 2015 पासून जारी करायला मंजुरी दिली. यामुळे महागाई भत्त्यात 6 टक्के वाढ होऊन तो मूळ वेतनाच्या 119 टक्के झाला आहे. सुमारे 50 लाख सरकारी कर्मचारी आणि 56 लाख निवृत्तीवेतनधानकांना याचा लाभ होईल. सहाव्या केंद्रीय वेतन आयोगाच्या शिफारशींवर आधारित सूत्रानुसार ही वाढ आहे. यामुळे सरकारी तिजोरीवर वार्षिक 6655.14 कोटी रुपये बोजा पडेल. तर चालू आर्थिक वर्षात (जुलै 2015 ते फेब्रुवारी 2016) 4436.76 कोटी रुपये बोजा पडेल.